גראם פחות גראם יותר



היה היו שני שכנים, אחד עשיר ואחד עני. באחד הימים לא נותרה פרוטה בכיס העני, ובמה יקנה אוכל לילדיו הרעבים? מה עשה? ניגש לעשיר וביקש ממנו הלוואה. זה נעתר לו בחפץ לב והלווה לו אלף לירות, אך תנאי התנה אתו: "אם תחזיר לי את ההלוואה בתום שנה, מה טוב. אבל אם לא תחזירנה במועד, אחתוך מאה גרם מבשרך".

הרהר העני בלבו: גדולים מעשי האל, והוא יעזור לי להחזיר במשך השנה את החוב.

יצא העשיר מבית העשיר שמח וטוב לב, ואלף הלירות בכיסו. אך שנה חלפה עברה, ושוב אין לעני פרוטה בכיסו. חשב בלבו : מה אעשה עתה? הרי העשיר יחתוך מאה גרם מבשרי! עוד הוא חושב, והנה נפתחת הדלת והעשיר ניצב בפתח ואומר: "החזר את אלף הלירות שהלוויתי לך."

הודה העני שאין בידו פרוטה, אך הציע : " אל תחתוך מבשרי, נלך אל המלך והוא ישפוט בינינו".

הסכים העשיר, כי ידע שהחוק לצדו. באו לפני המלך וסיפרו לו את המעשה. המלך נבוך, כי לא ידע כיצד להוציא את פסק הדין. מה עשה? דחה את החלטתו לשלושים יום.

שבו השכנים אל ביתם, והמלך קרא לנכבד בעוזריו, הוא הווזיר ( ווזיר= שר), סיפר לו מה קרה ואמר : "עליך לפתור בעיה זו. אם לא תמצא פתרון תוך שלושים יום, מות תמות".

יצא הווזיר לשוטט בארץ ובלבו המחשבה: אולי אמצא פתרון בין בני העם?

בינתיים עברו עשרים ותשעה ימים, ופתרון אין. ביום השלושים היה הווזיר משוטט בעיירה נידחת ,ופתאום שמע קריאה "שלי שלך, גרם פחות, גרם יותר". חשב הווזיר בלבו כי אינו אלא חולם. הסתכל היטב וראה שני ילדים משחקים. החליט להקשיב , שמא יועילו לו דבריהם.

הוא שמע את אחד הילדים אומר: "אתה תהייה העני ואני העשיר". בהמשך המשחק אמר השני: " מסכים אני שתחתוך מבשרי. אבל רק בתנאי, שאם תחתוך גרם אחד יותר או גרם אחד פחות , אהרגך".

הרהר הילד הראשון רגע קט ואמר: " אם כך, אינני רוצה לא בכספך ולא בבשרך".

הווזיר אץ בחיפזון אל ארמון המלך, פרץ פנימה מבלי שים לב לאנשים הסובבים אותו, וצעק: " הפתרון בידי!"

היה המלך סקרן לדעת מהו הפתרון, אך הווזיר לא הסכים לגלותו אלא בעת המשפט. כשנערך המשפט, נאסף המון רב לשמוע את גזר דינו של המלך, והעני והעשיר עומדים זה מול זה.

פתח הווזיר ואמר לעשיר: " החלטנו כי מותר לך לחתוך מבשר העני, אך אל לך לחתוך גרם יותר או גרם פחות ממאה הגרם שעליהם הסכמתם. אם תחתוך לא לפי המידה, אחת דינך למות."

הודיע העשיר : " מוותר אני על בשרו של העני", ועזב את בית המשפט אבל וחפוי ראש.

מתוך: מן המבוע בעריכת אליעזר מרכוס.